b'\n_START_ARTICLE_\nAnton Rop\n_START_SECTION_\n\xc5\xbdivljenjepis\n_START_PARAGRAPH_\nAnton Rop, znan tudi pod vzdevkom Tone, je obiskoval O\xc5\xa0 Hinka Smrekarja (Zgornja \xc5\xa0i\xc5\xa1ka) in leta 1984 diplomiral na ljubljanski Ekonomski fakulteti; leta 1991 je na EF UL \xc5\xa1e magistriral._NEWLINE_Med letoma 1985 in 1992 je bil zaposlen kot pomo\xc4\x8dnik direktorja v Institutu za makroekonomske raziskave in razvoj. Ukvarjal se je s fiskalno informatiko, investicijami v gospodarsko infrastrukturo in z razvojnimi problemi Slovenije. \xc5\xbde leta 1992 se je za\xc4\x8del ukvarjati s privatizacijo in bil svetovalec Vlade na tem podro\xc4\x8dju. Leta 1993 je bil imenovan za dr\xc5\xbeavnega sekretarja v Ministrstvu za ekonomske odnose in razvoj, zadol\xc5\xbeen je bil za podro\xc4\x8dji privatizacije in regionalnega razvoja. Med letoma 1996 in 2000 je bil minister za delo, dru\xc5\xbeino in socialne zadeve, konec leta 2000 pa je postal minister za finance. Ko je bil dotakratni predsednik vlade Janez Drnov\xc5\xa1ek leta 2002 izvoljen za predsednika dr\xc5\xbeave in je tako moral odstopiti, ga je 19. decembra 2002 nasledil Anton Rop in tako postal \xc4\x8detrti premier samostojne Slovenije. Novembra 2004 ga je na polo\xc5\xbeaju predsednika vlade nasledil Janez Jan\xc5\xa1a. Drnov\xc5\xa1ka je nasledil tudi na polo\xc5\xbeaju predsednika stranke Liberalne demokracije Slovenije in po porazu leta 2004 napovedal odstop tudi s te funkcije. 15. oktobra 2005 ga je na tej funkciji nasledil Jelko Kacin._NEWLINE_20. marca 2007 je izstopil iz poslanske skupine LDS, katere vodja je bil. 21. marca 2007 se je pridru\xc5\xbeil poslanski skupini SD. Poslanec je bil do avgusta 2010, ko je postal podpredsednik Evropske investicijske banke._NEWLINE_Njegova partnerica je Melita \xc5\xbdupevc.'